– এরপর আর কী! মোহন বসুকে রাজসাক্ষী বানাতে পেরে ইংরাজরাও খুব খুশি হলো। নৃপেণকে কালাপানির সাজা দেওয়া গেল। অন্যান্য রাজশক্তি থেকে নৃপেণকে দূরে রাখা যাবে। মোহন বসুর নামে মাসোহারা ধার্য হলো। এদিকে নৃপেণকে মামুলি কারাবাস থেকে কালাপানি অবধি টেনে নিয়ে যেতে পেরে মোহন বসু নিজেও মোক্ষম চাল দিলো। বাঘের ঘরে ঘোগ, আর ঘোগের ঘরে ফেউ। এইবার মোহন বসু তার আসল খেল দেখাবে। খিদিরপুরে ঘড়ির দোকানের সূত্রে সে পদুচেরি উইন্ড সম্পর্কে অবহিত ছিল, ওস্তাদ মাসুদকেও সে চিনে থাকবে। সুতরাং সে রাখহরি ঘোষাল নামে জর্জ দ্য সেভিওরের টিকিট কেটে ফেলল আর বাকিটা তো ইতোমধ্যেই বলে দিয়েছি। সৌভিক তুই আরো নিশ্চিন্ত হতে চাইলে ১৯৩০-এর পরে পদুচেরির আশ্রমে ঋষির শিষ্যদের তালিকাটা একটু দেখে নিস। আমার ধারণা, ফরাসি সার্ভিস থেকে অবসর নিয়ে নৃপেণ আর মোহন আশ্রমেই পাকাপাকিভাবে আশ্রয় নেয়।